**Νεοελληνική γλώσσα Α’ γυμνασίου: Διαθέσεις και φωνές του ρήματος – Θεωρία & Ασκήσεις**

**Διαθέσεις και φωνές του ρήματος**

**Α. Διάθεση**: η ιδιότητα του ρήματος να δείχνει αν το υποκείμενο ενεργεί ή παθαίνει ή απλώς βρίσκεται σε μια κατάσταση. Η διάθεση αφορά την σημασία και όχι τη μορφή των ρημάτων.

**Οι διαθέσεις είναι τέσσερις:**

**1. Ενεργητική:** το υποκείμενο ενεργεί, δηλ. κάνει κάτι :

Πχ.  Ο γεωργός οργώνει το χωράφι

**2. Παθητική:** το υποκείμενο παθαίνει, δηλ. δέχεται ενέργεια από άλλον :

Πχ. Ο Νίκος αδικήθηκε από τον δάσκαλο.

**3. Μέση:** το υποκείμενο ενεργεί και η ενέργεια επιστρέφει στο ίδιο:

Πχ. Κάθε πρωί χτενίζομαι προσεκτικά.

**4. Ουδέτερη:** το υποκείμενο βρίσκεται σε μια κατάσταση, δηλ. ούτε κάνει κάτι, ούτε παθαίνει:

Πχ. Το μωρό κοιμάται.

**Β. Φωνή**: Αποτελεί ομάδα τύπων του ρήματος και αφορά τη μορφή του.

**Οι φωνές είναι δύο:**

**1. Ενεργητική:** το σύνολο των ρημ. τύπων που στο πρώτο πρόσωπο της οριστικής Ενεστώτα λήγουν σε **-ω**.

Πχ. δένω, ακούω, ζωγραφίζω.

**2. Παθητική:** το σύνολο των ρημ. τύπων που στο πρώτο πρόσωπο της οριστικής Ενεστώτα λήγουν σε **-μια.**

Πχ. δένομαι, ακούγομαι, ντύνομαι.

**ΠΡΟΣΟΧΗ:**Πολλά ρήματα διαθέτουν και τις δύο φωνές. Ωστόσο, ορισμένα σχηματίζουν μόνο τη μία.

Πχ: ζω, τρέχω, γερνώ  ΚΑΙ  αισθάνομαι, φαίνομαι, σέβομαι.

* Όσα ρήματα έχουν μόνο Παθητική Φωνή λέγονται ΑΠΟΘΕΤΙΚΑ.

Τέτοια είναι τα ακόλουθα: αισθάνομαι, γίνομαι, δέχομαι, εργάζομαι, εύχομαι, θυμάμαι, μεταχειρίζομαι, σέβομαι, συλλογίζομαι, φοβάμαι, φαίνομαι, έρχομαι, χρειάζομαι, ανέχομαι κ.α.

**ΑΣΚΗΣΗ ΕΜΠΕΔΩΣΗΣ**

**Στα παρακάτω ρήματα να βρείτε τη διάθεση και τη φωνή:**

* Η βροχή πότισε τα χωράφια.
* Η μητέρα κουρεύτηκε στο κομμωτήριο της γειτονιάς.
* Κάνε ησυχία! Το μωρό κοιμάται.
* Η πολυκατοικία γκρεμίστηκε από τον σεισμό.
* Κάθε πρωί σηκώνομαι στις επτά και ετοιμάζομαι για το σχολείο.
* Ο πατέρας εργάζεται σκληρά στην καπνοβιομηχανία.
* Στεναχωρήθηκα πολύ που έσπασε το αγαπημένο βάζο της μητέρας.
* Τα χιόνια στα βουνά ακόμα δεν έλιωσαν.
* Νιώθω πολύ πιεσμένη τον τελευταίο καιρό.
* Από πού αγόρασες το λάδι;
* Η Μαρία ετοιμάζεται για την σχολική γιορτή της ερχόμενης εβδομάδας.
* Παραδέχτηκε σε όλους ότι την αγαπάει.
* Ο Θάνος έγινε μηχανικός αυτοκινήτων.
* Ο παππούς καθόταν πάντα στην ίδια θέση.
* Το μωρό κλαίει γιατί μάλλον πεινάει.
* Η σοφίτα καταστράφηκε εντελώς από την πυρκαγιά.
* Δεν ενδιαφέρεσαι για κανέναν και τίποτα!
* Η Μίνα χορεύει εξαιρετικά, αλλά τραγουδάει μέτρια.
* Ο υδραυλικός επισκεύασε τη βρύση πολύ γρήγορα.
* Παντρεύτηκε σε νεαρή ηλικία.
* Καταδικάστηκε σε ισόβια κάθειρξη.
* Ο ακροβάτης ξετρέλανε το κοινό με το νούμερο του.